AfriForum: ‘NVG bevestig Malema se vervolging’EFF-leier Julius Malema. Foto: EFF/Twitter Die burgerregte-organisasie AfriForum het gesê hy het bevestiging van die Nasionale Vervolgingsgesag (NVG) gekry dat EFF-leier Julius Malema wel vervolg gaan word. Ian Cameron, AfriForum se hoof van gemeenskapsveiligheid, het gesê die NVG het Woensdagmiddag skriftelik bevestig dat Malema vervolg gaan word vir klagte teen hom nadat hy tydens die EFF se vyfjaarfeesviering in 2018 skote afgevuur het met ’n voorwerp wat soos ’n aanvalsgeweer gelyk het. Dít volg ná AfriForum deurlopend druk op die NVG uitgeoefen het, onder meer vir terugvoer oor die NVG se besluit rakende Malema se vervolging, het Cameron gesê. “AfriForum was gereed om die hof te nader ten einde die NVG te dwing om ’n beslissing oor Malema se vervolging te maak.” Nadat AfriForum dié klagte teen Malema ingedien het, het die EFF se woordvoerders ontken dat die voorwerp ter sprake ’n regte vuurwapen was en het later beweer dat dit glo klappers was wat in ritme met die voorwerp afgegaan het. “Ons verwelkom die NVG se besluit omdat niemand bo die reg verhewe is nie. AfriForum sal die saak deurlopend moniteer om te verseker dat geregtigheid geskied,” volgens Cameron. AfriForum se private vervolgingseenheid, onder leiding van adv. Gerrie Nel, het vroeër vanjaar aangedui dat AfriForum die hof sal nader ten einde die NVG te dwing om ’n beslissing oor Malema se vervolging te maak. Talle klagte uit verskeie oorde staar Malema in die gesig en AfriForum het reeds by verskeie geleenthede sy kommer uitgespreek dat Malema se oortredings anders hanteer word as dié van gewone landsburgers. Volgens Cameron het die NVG eers ná AfriForum se betrokkenheid besluit om aandag aan Malema se vervolging te skenk.